Vier dood, 9 beseer in N1-botsingFoto: ER24 Vier mense is dood en nege ander beseer nadat ŉ bakkie en ŉ motor Woensdagmiddag op die N1-snelweg 15 km buite Worcester in die Wes-Kaap reg van voor gebots het. Russel Meiring, woordvoerder van ER24, het gesê paramedici, die brandweerdienste en ander nooddienste is na die toneel ontbied. Daar het hulle die wrakke van die twee voertuie langs die pad aangetref met die bakkie wat op sy kant gelê het. “Die insittendes van albei voertuie het verspreid oor die toneel gelê,” het Meiring gesê. Paramedici het dadelik die pasiënte ondersoek en gevind dat een man en twee vroue reeds aan hul beserings beswyk het. Hulle is op die toneel dood verklaar. Tien ander mense, insluitend twee kinders, het beserings in die botsing opgedoen. Volgens Meiring was vier van die beseerdes in ŉ kritieke toestand, terwyl die ander geringe tot matige beserings opgedoen het. “Paramedici het dadelik die kritiek beseerdes op die toneel gestabiliseer voordat hulle na ŉ hospitaal in Worcester gehaas is. Ongelukkig het een van die beseerdes, ŉ vrou, met haar aankoms by die hospitaal aan haar beserings beswyk,” het Meiring gesê. Die ander beseerdes is ook na ŉ hospitaal geneem. Die oorsaak van die botsing word ondersoek.